Zandra Bezuidenhout: die klank van die aarde
Zandra Bezuidenhout is gebore en het grootgeword in die Strand. Sy studeer aan die Universiteit van Stellenbosch. Sy werk onder meer as vertaler, onderwyser en deeltydse dosent, en tans as vryskuttaalpraktisyn. Later studeer sy verder aan die Universiteite van Stellenbosch en Leiden en in 2005 behaal sy �n doktorsgraad in eietydse po�sie van Afrikaans- en Nederlandstalige vroue. Sy publiseer ook kortverhale, artikels, rubrieke en resensies. Haar debuutbundel, dansmusieke (2000), is met die Ingrid Jonker-prys bekroon en die tweede bundel, Aardling, verskyn in 2006 by Protea Boekhuis.
1. Jou jongste bundel, Aardling, word by die Versindaba bekendgestel. Waaroor gaan dié bundel?
Oor die mens as aardling; die "geaardheid" van 'n wese wat enersyds in die aarde gewortel is, daaruit groei en bloei, en tegelyk daarvandaan uitreik.
2. Hoe verskil dit van dansmusieke?
Dansmusieke het veral met beweging, uitbundigheid en genot te make gehad – "lewensmusieke" wat jou laat dans, selfs by die verdieping aan die einde. In Aardling is daar ook sprake van die fisieke en die sintuiglike, maar die verwondering oor die verstrengeling van stof en gees staan sentraal. Ek hoop dit word so gelees, want mens spel dit natuurlik nie so direk uit nie.
3. Nadat jy met jou debuut die Ingrid Jonker-prys ontvang het, dink jy daar is 'n sekere verwagting oor die tweede bundel?
Dit klink vir my of daar verwagtinge is, maar ook dat die aard daarvan van leser tot leser verskil. Dit maak dit moeilik, maar bied tegelykertyd die uitdaging om eerstens jouself tevrede te stel: jy skryf wat jy nou móét en kán skryf.
4. Wat lees jy op die oomblik?
Meestal nuwe Afrikaanse en Nederlandse poësie. Ek het pas ook heelwat van Van Wyk Louw en Eugène Marais herlees, maar word tans veral geboei deur MM Walters se vertalings van Chinese gedigte in sy Shih-Ching Liedereboek. Ek is ook opgewonde oor Anneke Brassinga se versamelbundel, Wachtwoorden. Verder verdiep ek my in die splinternuwe Nederlandse Bybelvertaling.
5. Is jy 'n gedissiplineerde skrywer?
Ek is eerder 'n gedrewe skrywer, en skryf veel meer as wat ek publiseer. Ek verwonder my aan alles, en wil dan met woord en gedagte speel soos 'n kind met Lego of volwassenes met blokkiesraaisels. So probeer ek op my manier 'n greep op die ontwykende dinge kry, terwyl ek spelenderwys iets staanmaak.
6. Wanneer weet jy 'n gedig is klaar?
Wanneer dit klínk; as die klokkie lui sonder dat daar te veel gesê is, en die struktuur my geheel en al bevredig.
Klank. In daardie enkele lettergreep sit 'n hele geluid-reeks, en dan ook nog stilte en betekenis.
Zandra Bezuidenhout is te sien op die Versindaba (8 – 9 September) in Stellenbosch. Vir die volledige program, besoek die webwerf www.proteaboekhuis.co.za, skakel 021 8829100, of stuur 'n e-pos na ls.protea@mweb.co.za